追租
作者：曾鞏
朝代：宋

paragraphs: 耕耨筋力苦，收刈田野樂。
鄉鄰約來往，樽酒追酬酢。
生涯給俯仰，公斂忘厚薄。
胡爲此歲暮，老少顔色惡。
國用有緩急，時議廢量度。
內外奔氣勢，上下窮割剝。
今歲九夏旱，赤日萬里灼。
陂湖蹙埃𡏖，禾黍死磽确。
衆期必見省，理在非可略。
謂須倒廩賑，詎止追租閣。
吾人已迫切，此望亦迂邈。
奈何呻吟訴，卒受鞭棰却。
寧論救憔悴，反與爭合龠。
問胡應驅迫，久已罹匱涸。
計須賣强壯，勢不存尪弱。
去歲已如此，愁呼遍郊郭。
饑羸乞分寸，斯須死笞縛。
法令尚修明，此理可驚愕。
公卿飽天祿，耳目知民瘼。
忍令瘡痍內，每肆誅求虐。
但憂值空虛，寧無挺犁钁。
暴吏理宜除，浮費義可削。
吾卧避囂喧，茲言偶斟酌。
試起望遺村，霾風振墟落。